फूलझरी के लाभुक भड़के, अनाज उठाव नहीं करने का लिया निर्णय
धोलाबेड़ापंचायत के फूलझरी गांव में गुरुवार को भगत हांसदा के नेतृत्व में दर्जनों लाभुकों ने विरोध प्रदर्शन किया। इस दौरान उन्होंने बुरूटोला महिला समिति द्वारा कम अनाज देने का अारोप लगाया। साथ ही सर्वसम्मति से खाद्यान्न का उठाव नहीं करने का निर्णय लिया। ग्रामीणों ने बताया कि उन्हें सरकारी मानक के अनुरूप अनाज उपलब्ध नहीं कराया जा रहा है। भगत हांसदा ने बताया कि चटानीपानी गांव की बुरूटोला महिला समिति द्वारा खाद्य सुरक्षा अधिनियम के तहत राशन का वितरण नहीं किया जा रहा है। चावल केरोसीन वितरण में गड़बड़ी की जा रही है। सबर लाभुकों से 35 रुपए लेकर 33 किलो चावल दिए जा रहे हैं। वहीं 4 लीटर केरोसिन की जगह सिर्फ ढाई लीटर केरोसिन का आवंटन किया जा रहा है। प्रति लीटर केरोसिन के लिए 15 रुपए की जगह 18 रुपए वसूले जा रहे हैं। उन्होंने कहा कि सबरों को मुफ्त में चावल देने का प्रावधान है। अन्य कार्डधारियों से 25 किलों में दो किलो, 30 किलो में तीन किलो 20 किलो में एक किलो कम चावल दिए जा रहे हैं। ग्रामीणों ने महिला समूह के खिलाफ 15 दिन पहले अनुमंडलाधिकारी से शिकायत की थी। इस पर अब तक कोई कार्रवाई नहीं हुई। अब ग्रामीण उपायुक्त से शिकायत करेंगे। मौके पर ग्राम प्रधान दुखिया हांसदा, मुकरू सबर, ढांगा सबर, भाटु सबर, डेबरों सबर, डेंडा सबर, दानगी मुर्मू, सलमा बास्के, पानो मुर्मू, बांगी मुर्मू आदि मौजूद थे।
कम अनाज देने का विरोध करते ग्रामीण
hin_Deva hin_Deva hin_Deva